Aspirin ഹൃദയസംബന്ധമായ അസുഖമില്ലാത്തവര് ഹൃദയാഘാതം തടയാന് ആസ്പിരിന് കഴിക്കാമോ? ഹൃദയസംബന്ധമായ അസുഖങ്ങളില്ലാത്തവര് ഹൃദയാഘാതം തടയുന്നതിന് ദിവസേന കുറഞ്ഞ അളവില് ആസ്പിരിന് കഴിക്കരുതെന്ന് നിര്ദ്ദേശം. യുഎസ് പ്രിവന്റീവ് സര്വീസസ് ടാസ്ക് ഫോഴ്സ് ചൊവ്വാഴ്ച പുറത്തിറക്കിയ നിര്ദ്ദേശത്തിലാണ് ഇക്കാര്യം വ്യക്തമാക്കിയിരിക്കുന്നത്. ഹൃദയാഘാതം ഇതുവരെ ഉണ്ടായിട്ടില്ലാത്ത, 60 വയസ്സിനു മുകളില് പ്രായമുള്ളവര് ആസ്പിരിന് മരുന്ന് കഴിക്കുന്നത് രക്തസ്രാവവുമായി ബന്ധപ്പെട്ട അപകടസാധ്യതകള് ഉണ്ടാക്കുമെന്ന് യുഎസ് പ്രിവന്റീവ് സര്വീസസ് ടാസ്ക് ഫോഴ്സ് പുറത്തിറക്കിയ മാര്ഗനിര്ദ്ദേശത്തില് പറയുന്നു.രക്തസ്രാവ സാധ്യതയില്ലാത്ത, 40 വയസ്സിനു മുകളിലുള്ള വ്യക്തികള്ക്ക് ആസ്പിരിന് ചെറിയ അളവില് കഴിക്കുന്നത് കൊണ്ട് പ്രയോജനം ഉണ്ടാകുമെന്ന് പാനല് വ്യക്തമാക്കി. എന്നാല് 50 വയസ്സിനു മുകളിലുള്ളവരുടെ കാര്യത്തില് നിര്ദ്ദേശങ്ങളില് പാനല് ചില മാറ്റങ്ങള് വരുത്തി. ഈ വിഭാഗക്കാരില് ഹൃദ്രോഗ സാധ്യത കുറയ്ക്കുന്നതായുള്ള തെളിവുകള് വ്യക്തമല്ലെന്നാണ് പാനല് വിശദീകരിച്ചിരിക്കുന്നത്.ഉയര്ന്ന രക്തസമ്മര്ദ്ദം, ഉയര്ന്ന കൊളസ്ട്രോള്, പൊണ്ണത്തടി അല്ലെങ്കില് ഹൃദയാഘാതം എന്നിവയ്ക്കുള്ള സാധ്യതയുള്ളവര്ക്ക് മാത്രമാണ് ആസ്പിരിന് നിര്ദ്ദേശിക്കുന്നത്. ആസ്പിരിന് ഡോസ് നിര്ത്തുന്നതിനെക്കുറിച്ചോ ആരംഭിക്കുന്നതിനെക്കുറിച്ചോ ആളുകള് ഡോക്ടര്മാരുമായി സംസാരിക്കേണ്ടതുണ്ട്. ആസ്പിരിന് ശരിയായ ചോയ്സ് ആണോയെന്ന് ഉറപ്പുവരുത്തണമെന്ന് ടഫ്റ്റ്സ് മെഡിക്കല് സെന്ററിലെ പ്രാഥമിക ശുശ്രൂഷ വിദഗ്ദ്ധന് ഡോ. ജോണ് വോങ് പറഞ്ഞു.ആസ്പിരിന് ഉപയോഗം ഗുരുതരമായ ദോഷ ഫലങ്ങള്ക്ക് കാരണമാകും, പ്രായത്തിനനുസരിച്ച് അപകടസാധ്യത വര്ദ്ധിക്കും, അദ്ദേഹം കൂട്ടിച്ചേര്ത്തു.ഹൃദയാഘാതം അല്ലെങ്കില് സ്ട്രോക്ക് തടയാന് സഹായിക്കുന്നതിനായി 2016ല് പാനല് നല്കിയ ശുപാര്ശകളില് നിന്ന്, പ്രായമായവര്ക്ക് ആസ്പിരിന് ഉപയോഗിക്കാന് നല്കിയ നിര്ദ്ദേശം പിന്വലിക്കും. 50 വയസ്സിനും 60 വയസ്സിനും ഇടയിലുള്ള ചില ആളുകള്ക്ക് ആദ്യത്തെ ഹൃദയാഘാതവും സ്ട്രോക്കും തടയാന് ദിവസേന ആസ്പിരിന് കഴിക്കാമെന്നും അതിലൂടെ വന്കുടല് കാന്സറില് നിന്നും സംരക്ഷണം ലഭിക്കുമെന്നും ടാസ്ക് ഫോഴ്സ് നേരത്തെ പറഞ്ഞിരുന്നു. എന്നാല് വന്കുടല് കാന്സറിന് എന്തെങ്കിലും പ്രയോജനം ലഭിക്കുന്നുണ്ടോയെന്നതിന് കൂടുതല് തെളിവുകള് ആവശ്യമാണെന്ന് പുതുക്കിയ മാര്ഗ്ഗനിര്ദ്ദേശത്തില് പറയുന്നു.ഹൃദയാഘാതത്തിനോ സ്ട്രോക്കിനോ സാധ്യതയുള്ള പല രോഗികള്ക്കും ദിവസേന കുറഞ്ഞ ഡോസില് ആസ്പിരിന് ഡോക്ടര്മാര് ദീര്ഘകാലമായി നിര്ദ്ദേശിക്കാറുണ്ട്. ടാസ്ക് ഫോഴ്സിന്റെ മാര്ഗ്ഗനിര്ദ്ദേശം ഉടന് ഇക്കാര്യത്തില് മാറ്റമുണ്ടാക്കില്ല.പൊതു അഭിപ്രായങ്ങള് തേടുന്നതിനായി മാര്ഗ്ഗനിര്ദ്ദേശം നവംബര് 8 വരെ ഓണ്ലൈനില് പോസ്റ്റ് ചെയ്തിരിക്കുകയാണ്. രോഗപ്രതിരോധ വിദഗ്ധരുടെ ഈ സ്വതന്ത്ര പാനല് മെഡിക്കല് ഗവേഷണങ്ങള് വിശകലനം ചെയ്യുകയും അമേരിക്കക്കാരെ ആരോഗ്യത്തോടെ നിലനിര്ത്താന് സഹായിക്കുന്ന നടപടികളെക്കുറിച്ച് ആനുകാലികമായ നിര്ദ്ദേശങ്ങള് നല്കുകയും ചെയ്യുന്നു.ആസ്പിരിന് ഒരു വേദനസംഹാരിയായാണ് അറിയപ്പെടുന്നത്. എന്നാല് രക്തം കട്ടപിടിക്കുന്നതിനുള്ള സാധ്യത കുറയ്ക്കാന് കഴിയുന്ന ഒരു മരുന്ന് കൂടിയാണിത്. എന്നാല് ഇത് കഴിക്കുന്നത് വഴി ദഹനനാളത്തിലോ അള്സറിലോ ഉണ്ടാകുന്ന രക്തസ്രാവം ജീവന് തന്നെ ഭീഷണിയാണ്. ഹൃദയാഘാതമോ സ്ട്രോക്കോ ഉണ്ടായിട്ടില്ലെങ്കിലും ധാരാളം ആളുകള് ആസ്പിരിന് കഴിക്കാറുണ്ടെന്ന് ന്യൂയോര്ക്കിലെ മന്ഹാസെറ്റിലെ ഫെയിന്സ്റ്റീന് ഇന്സ്റ്റിറ്റ്യൂട്ട് ഫോര് മെഡിക്കല് റിസര്ച്ചിലെ ഗവേഷകന് ഡോ. ലോറന് ബ്ലോക്ക് പറയുന്നു.